1994R3036 — DA — 05.06.2003 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS FORORDNING (EF) Nr. 3036/94

af 8. december 1994

om indførelse af en procedure for økonomisk passiv forædling for visse tekstilvarer og beklædningsgenstande, der genindføres til Fællesskabet efter bearbejdning i visse tredjelande

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Fællesskabets importordninger for tekstil- og beklædningssektoren omfatter for visse tredjelandes vedkommende særlige foranstaltninger, der finder anvendelse på produkter, der fremkommer ved passiv forædling;

ved forordning (EØF) nr. 636/82 ( 1 ) indførtes der en procedure for økonomisk passiv forædling for visse tekstilvarer og beklædningsgenstande, der genindføres til Fællesskabet efter bearbejdning i visse tredjelande;

Fællesskabets politik har navnlig til formål at gøre det muligt for tekstil- og beklædningsindustrien at tilpasse sig vilkårene i den internationale konkurrence; den nye procedure for passiv forædling skal indgå i bestræbelserne på at forbedre konkurrenceevnen hos Fællesskabets industrier og skal derfor ikke blot være forbeholdt disse, men tillige kun indrømmes virksomheder, som i Fællesskabet fremstiller varer på samme fremstillingstrin som dem, der er bestemt til genindførsel efter passiv forædling, uden at dette dog berører rettigheder for personer, som ikke opfylder de betingelser i denne forordning, for hvilke der kan indrømmes dispensation op til de samlede mængder, der er indført som led i særlige ordninger i et af de to år forud for denne forordnings ikrafttræden, for varer, som er af samme art, og som skal anvendes til samme formål;

med oprettelsen af det indre marked i 1993 er der skabt et område uden indre grænser, hvor der især sikres fri bevægelighed for varer; dette indebærer bl.a., at kontrollen ved de indre grænser afskaffes, at afvigelser mellem importordninger fjernes, samt at det bliver muligt at genindføre forædlingsprodukter i en anden medlemsstat end den, hvor forhåndsbevillingen blev udstedt;

handelen med tekstilvarer og beklædningsgenstande bør tilpasses det indre marked, især hvad angår anvendelsen af proceduren for økonomisk passiv forædling for tekstilvarer;

de hidtidige regionale kontingenter for passiv forædling afløstes den 1. januar 1993 af en ordning med fællesskabskontingenter, der ikke fordeles mellem medlemsstaterne;

medlemsstaternes myndigheder bør fortsat udstede forhåndsbevillinger til ansøgere, der ønsker at gøre brug af passiv forædling, men de bør i sådanne tilfælde meddele Kommissionen, hvilke mængder der er ansøgt om, for at sikre sig, at disse holder sig inden for de samlede lofter, der er fastsat på fællesskabsplan;

mængderne bør fordeles i form af maksimumsmængder, og der bør først kunne ansøges om en ny mængde, når mindst 50 % af den tidligere tildelte mængde er opbrugt;

de kriterier og betingelser, som de erhvervsdrivende i medlemsstaterne skal opfylde for at få adgang til proceduren, anvendes på nuværende tidspunkt ikke på ensartet vis i hele Fællesskabet;

reglerne for anvendelsen af disse kriterier og betingelser må derfor harmoniseres, så der bliver adgang til passiv forædling på fælles vilkår i Fællesskabet, især hvad angår definition af de berettigede, begrebet tilsvarende produkter, fortrinsret for fabrikanter med en betydelig produktion i Fællesskabet og undtagelsen fra reglen vedrørende oprindelsen af det produkt, der udføres til passiv forædling;

ved tildelingen af produktmængder til de enkelte ansøgere bør der ikke alene tages hensyn til de mængder, der er til rådighed i medfør af importordningen for det pågældende produkt og tredjeland, men også til, om det er klart, at ansøgeren er fabrikant, og at fabrikanten bestræber sig på at bevare produktion og beskæftigelse i Fællesskabet for varer på samme fremstillingstrin, samtidig med, at det sikres, at der ikke sker nedsættelse af de mængder, der stilles til rådighed for og anvendes af tidligere brugere af proceduren;

for at sikre en effektiv og objektiv forvaltning af ordningen bør de mængder, som ikke er øremærket til at imødekomme ansøgninger fra personer med tidligere udnyttelsesrettigheder, fordeles efter ansøgningernes kronologiske rækkefølge;

på baggrund af protokol nr. 1 om tekstilvarer og beklædningsgenstande til Europa-aftalerne og de interimsaftaler, der er indgået mellem Fællesskabet og Bulgarien, Polen, Rumænien, Den Slovakiske Republik, Den Tjekkiske Republik og Ungarn, bør forordningens anvendelsesområde udvides til også at omfatte visse kategorier af liberaliserede produkter med oprindelse i disse lande;

listen over produkter, der er omfattet af denne forordning, bør være i overensstemmelse med den nuværende tarifering af tekstilvarer (kategorier) baseret på den kombinerede nomenklatur;

denne forordning bør ikke berøre genindførsel til Fællesskabet af produkter, der er bearbejdet i tredjelande på grundlag af forhåndsbevillinger, som er udstedt før datoen for anvendelse af forordningen;

en effektiv fællesskabsforvaltning af proceduren for passiv forædling forudsætter et tæt samarbejde mellem medlemsstaterne og Kommissionen —

UDSTEDT FØLGENDE FORORDNING: